Mahaukaciyar Guguwar Mathew Zata Tasarwa Wani Yankin Amurka
Oktoba 06, 2016
Wata mahaukaciyar guguwa mai suna Mathew, wacce akace ba a ga mai karfinta ba a cikin tsawon shekaru goma da suka gabata, yanzu haka karfinta ya soma raguwa yayin da da take ratsa yankin Caribbean, wajajen Bahamas, amma kuma ance zata kara tsananta yayin da take tasarwa gabashin gabar tekun Amurka.
Gwamnan jihar Florida Rick Scott ya gargadi mazauna gabar tekun a wani taron manema labarai da ya yi a jiya Laraba da su fita daga wurin, inda yake nuna cewa rayuwarsu da mutuwarsu na iya dogaro akan matakin da zasu dauka.
Cibiyar nazarin iskar guguwa ta kasa a Miami ta yi hasashen cewa guguwar Mathew zata kasance a a matsayi na uku a yayin da take gittawa zuwa Bahamas, amma kuma cibiyar tace jihar Florida zata huskanci ruwan sama a safiyar yau Alhamis. Al’amurra zasu dada kara tsananta a nan Florida da kuma jihar Georgia ya zuwa yammacin Juma’ar gobe.
An rawaito guguwar ta riga ta hallaka mutane goma sha daya a kasashen Haiti da jamhuriyar Dominican bayan da ta abka wa yankin a matsayin guguwa mai karfin mizani na 4, wanda ya sa ta zama guguwa mafi tsanani da ta taba abkawa kasar Haiti a cikin shekaru 52.
Yau Ce Ranar Malamai Ta Majalisar Dinkin Duniya
Jami'an Gwamnatin Colombia da Wakilan 'Yan Tawayen Kasar Sun Gana A Cuba
Tasirin Muhawarar Mataimakan 'Yan Takarar Shugabancin Amurka